Proteobakterijos
Proteobakterijos (Proteobacteria) – bakterijų (Bacteria) karalystės bakterijų tipas. Tipas ir viena gentis pavadinti pagal graikų dievą Protėją, galėjusį keisti savo pavidalą, lyginant su šios grupės bakterijų formų įvairove. Proteobakterijoms priskiriama didelė grupė bakterijų, kurioms priklauso įvairūs patogenai (Escherichia, Salmonella, Vibrio, Helicobacter ir kt.) bei daug laisvai gyvenančių bakterijų, įskaitant azotą fiksuojančias bakterijas. Visos proteobakterijos yra gram-neigiamos, išorinė membrana sudaryta iš lipopolisacharidų. Dauguma juda žiuželių pagalba, nors kai kurios yra nejudrios arba juda slysdamos (miksobakterijos). Proteobakterijos taip pat pasižymi metabolizmo įvairove. Dauguma yra fakultatyviniai arba obligatiniai (griežti) anaerobai bei heterotrofai, tačiau su daugeliu išimčių. Kai kurios gentys (vadinamos purpurinės bakterijos), vykdydamos fotozintezę, šviesą paverčia energija.